# Antoni Garcia i Acero

Antoni Garcia i Acero (l'Hospitalet de Llobregat, 27 de maig de 1973) és un administratiu i polític català, regidor a l'Ajuntament de l'Hospitalet de Llobregat des de l'any 2015 i diputat de la Diputació de Barcelona.

## Biografia

S'inicia a la política als 16 anys amb la Crida a la Solidaritat. Va participar en el procés d'unificació de la confederació ecologista Els Verds de 1993, organització on va ser el portaveu nacional i coordinador a l'Hospitalet. Arran de la dissolució del partit, Garcia i Maria Olivares van fundar Els Verds - Esquerra Ecologista, partit on Garcia també va ser el portaveu nacional i coordinador a l'Hospitalet. A més, va ser escollit candidat a l'alcaldia de l'Hospitalet per a les eleccions municipals de 2003.
Arran de les municipals, EV-EE es va integrar a Iniciativa per Catalunya Verds, el que va permetre a Garcia presentar-se com el número 17 de la candidatura d'ICV-EUiA a les eleccions al Parlament de Catalunya de 2003. Després del congrés de juliol de 2004, Garcia va entrar a formar part del Consell Nacional d'ICV. EV-EE es va desvincular d'ICV el 2007, cosa que va suposar la dissolució del partit.
Després de la dissolució d'EV-EE, Garcia va ingressar a Esquerra Republicana de Catalunya el setembre de 2007. Va continuar sent membre d'Els Verds, que va passar de ser un partit a una associació, integrant-se a la sectorial de Medi Ambient i Energia de la secció local d'ERC.
Garcia i Olivares van presentar amb Eduard Suàrez i Oriol Junqueras la coalició entre ecologistes i republicans per a les eleccions municipals de 2011 a l'Hospitalet. El març de 2012 va ser escollit president de la secció local d'ERC a l'Hospitalet. Va ser elegit regidor de l'Ajuntament de l'Hospitalet després de presentar-se com a cap de llista d'ERC a les eleccions municipals de 2015. El 2015 també va ser escollit diputat a la Diputació de Barcelona, ocupant la responsabilitat de l'àrea d'Igualtat i Ciutadania, a més de ser membre de la Junta de Govern i vocal de la Comissió Informativa i de Seguiment d'Atenció a les Persones. En l'actualitat és cap de l'oposició de l'Ajuntament de l'Hospitalet després que Esquerra Republicana a les eleccions municipal del 2019 va obtenir cinc regidors.
Garcia va ser insubmís a la Prestació Social Substitutòria i va formar part en diferents plataformes ecologistes i de defensa del territori. L'any 2005 va participar en la fundació de la Plataforma pel Dret de Decidir. També va participar en plataformes antimilitaristes com la plataforma Aturem la Guerra, plataformes d'àmbit local de l'Hospitalet com Salvem Can Trabal i de defensa de la sanitat pública.

## Vida personal

Viu al barri del Centre. És soci d'Òmnium Cultural de l'Hospitalet, membre de la Intersindical-CSC, Fundació Pasqual Maragall, CE l'Hospitalet, CB Hospitalet, Casa Independentista de l'Hospitalet la Iaia, Casal Independentista de Sants Jaume Compte i de la Fundació Josep Carreras.

## Referències

* 1 2 3 «Fitxa biogràfica» (en català). Diputació de Barcelona. Arxivat de l'original el 11 de juliol 2019. [Consulta: 11 juliol 2019].
* ↑ Salguero, Rosa «"Opció Verda és un intent d'usurpar-nos el nom"». Diari de l'Hospitalet [l'Hospitalet de Llobregat], Gent de L'H, 66, 05-10-1998, pàg. 9 [Consulta: 11 juliol 2019]. «Als 16 anys es va iniciar en política amb La Crida. L'any 1993 va participar en el procés d'unificació de la confederació Els Verds que va ser el resultat de la fusió de diferents organitzacions catalanes. Més tard, va ser fundador de l'assemblea dels joves i fa 5 anys d'Els Verds de L'Hospitalet.»
* ↑ «Antoni Garcia nomenat portaveu d'Els Verds de Catalunya». L'Hdigital, 16-07-2001 [Consulta: 11 juliol 2019]. «El Coordinador d'Els Verds de L'Hospitalet, Antoni Garcia, ha estat escollit portaveu dels Verds de Catalunya en el marc de la VII Assemblea General celebrada a les Franqueses els dies 14 i 15 de juliol.»
* ↑ «Antoni Garcia, candidat d'Els Verds-Esquerra Ecologista». L'Hdigital, 05-11-2002 [Consulta: 11 juliol 2019]. «Els Verds-Esquerra Ecologista de L'Hospitalet han presentat el seu candidat a les pròximes eleccions municipals i el programa electoral. Antoni Garcia serà l'alcaldable.»
* ↑ «Diez hospitalenses aspiran a conseguir escaño en el Parlament» (en castellà). Diari de l'Hospitalet [L'Hospitalet de Llobregat], Primera plana, 141, 10-11-2003, pàg. 4. Arxivat de l'original el 14 d’agost 2020 [Consulta: 11 juliol 2019]. «Antoni García, coordinador de Els Verds, es el número 17 de la lista de la coalición por Barcelona.»
* ↑ «Forta presència hospitalenca a les direccions d'ERC i ICV». L'Hdigital [l'Hospitalet de Llobregat], 20-07-2004. «A ICV, Pep Ribas, Lluís Esteve, Montserrat Company i Antoni Garcia formen part de la nova Comissió Executiva.»
* ↑ «Antoni Garcia es passa dels Verds a ERC». L'Hdigital, 18-09-2007 [Consulta: 11 juliol 2019]. «García Acero ha entrat a formar part d'ERC després que Els Verds-Esquerra Ecologista es desvinculés d'Iniciativa per Catalunya i deixés de ser un partit polític per constituir-se al juny en associació cívica.»
* ↑ «Esquerra i Els Verds pacten a l'Hospitalet de Llobregat». Nació Digital, 18-02-2011 [Consulta: 11 juliol 2019]. «Esquerra de l'Hospitalet de Llobregat ha realitzat una roda de premsa aquest divendres per presentar la seva coalició per a les properes eleccions municipals amb Els Verds- Esquerra Ecologista. A la roda de premsa hi han participat Eduard Suàrez i Oriol Junqueras, d'Esquerra; i Toni Garcia i Maria Olivares, d'Els Verds.»
* ↑ «Antoni Garcia, encapçala la nova executiva d'ERC de L'Hospitalet». L'Hdigital, 27-03-2012 [Consulta: 11 juliol 2019]. «L'Assemblea Local d'Esquerra Republicana de L'Hospitalet ha escollit nova executiva. Toni Garcia ha estat nomenat president.»
* ↑ «Los nuevos concejales de L'H» (en castellà). Diari de l'Hospitalet [l'Hospitalet de Llobregat], 301, 26-05-2015, pàg. 4 [Consulta: 11 juliol 2019].
* ↑ «Antoni Garcia i Acero». L'Hospitalet de Llobregat: Esquerra Republicana de Catalunya. Arxivat de l'original el 11 de juliol 2019. [Consulta: 11 juliol 2019]. «Va ser fundador dels Verds, on va tenir diferents responsabilitats fins a l'any 2006, i en l'actualitat és soci d'Òmnium Cultural de L'H, membre del sindicat Intersindical-CSC, de l'Assemblea Nacional Catalana (ANC), del Casal Jaume Compte i de la Fundació Josep Carreras.»

## Enllaços externs

* http://www.diba.cat/web/ladiputacio/antonio-garcia-acero
* https://www.antonigarcia.cat